Փրոֆ. Թանէր Աքչամ հայկական հարցի պարագային այլընտրանքային համոզումներու տէր թուրք պատմաբան մըն է։ Այդ համոզումները էապէս կը տարբերին թրքական պաշտօնական թեզերէն ու նոյնիսկ կը հակադրուին անոնց։ Յայտնի գիտնականը երկար տարիներէ ի վեր մանրամասն պրպտումներ կ՚ընէ այս խնդրին շուրջ ու խորաթափանց կը տիրապետէ անոր բոլոր ծալքերուն։ Կարճ խօսքով՝ Աքչամ մաս կը կազմէ այն պատմաբաններու շարքին, որոնք 1915-ի դէպքերը կ՚որակեն ցեղասպանութիւն։ Թանէր Աքչամի ուսումնասիրութիւնները եւ անոնց արդիւնքին հիման վրայ կատարուած հետեւութիւնները կը վերածուին լուրջ գործօններու, որոնք յաճախ կը հերքեն պաշտօնական տեսակէտները։